钦定古今图书集成/明伦汇编/氏族典/第110卷 > 崔子元
## 钦定古今图书集成/明伦汇编/氏族典/第110卷 > 崔子元

按《魏书崔光传》：“光弟敬友，敬友子鸿。鸿子子元，秘书
郎。永安中，奏其父书曰：‘臣亡考故散骑常侍、给事黄
门侍郎、前将军、齐州大中正。鸿，不殒家风，式缵世业，
古学克明，在新必镜。多识前载，博极群书，史才富洽，
号称籍甚。年止壮立，便斐然怀著述意。正始之末，任
属记言，撰缉馀暇，乃刊著赵、燕、秦、夏、凉、蜀等遗载，为
之赞序，褒贬评论。先朝之日，草构悉了。唯有李雄《蜀
书》，搜索未获。阙兹一国，迟留未成。去正光三年，购访
始得，讨论适讫，而先臣弃世。凡十六国，名为《春秋》，一
百二卷。近代之事，最为备悉。未曾奏上，弗敢宣流。今
缮写一本，敢以仰呈。傥或浅陋，不回睿赏，乞藏秘阁，
以广异家’。”子元后谋反，事发逃窜，会赦免，寻为其叔
鶤所杀。